Але ж цёмным ураганам гісторыі, якія ставяць народы перад выпрабаваннямі, не дадзена было зніштожыць духоўную прастору беларускага мястэчка. Канешне, перш за ўсё дзякуючы людзям. Услед за падзвіжнікамі мінулага, прыходзяць новыя героі. Такія, як Ада Райчонак — стваральніца некалькіх музеяў, кіраўнік Культурна-асветніцкага цэнтра імя Язэпа Драздовіча, арганізатар тых самых Драздовіцкіх пленэраў. Яна з таго тыпу грамадскіх дзеячаў, якія працуюць не “насуперак” камусьці альбо чамусьці, а толькі дзеля сцвярджэння. І задзіночваюць вакол сябе такіх самых адданых жа непрамінальным культурным каштоўнасцям людзей.